Document ID: 32013D0415

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 31ης Ιουλίου 2013 για την τροποποίηση του παραρτήματος II της απόφασης 2006/766/ΕΚ όσον αφορά την προσθήκη του Τριστάν ντα Κούνα στον κατάλογο των τρίτων χωρών και των εδαφών τους από τα οποία επιτρέπονται οι εισαγωγές ορισμένων αλιευτικών προϊόντων για ανθρώπινη κατανάλωση και τη διαγραφή του Μαγιότ από τον εν λόγω κατάλογο [κοινοποιηθείσα υπό τον αριθμό C(2013) 4848] (Κείμενο που παρουσιάζει ενδιαφέρον για τον ΕΟΧ) (2013/415/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης. Ειδικότερα, ορίζει ότι προϊόντα ζωικής προέλευσης επιτρέπεται να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο ο οποίος καταρτίζεται σύμφωνα με τον εν λόγω κανονισμό. (2) Ο κανονισμός (ΕΚ) αριθ. 854/2004 ορίζει επίσης ότι, κατά την κατάρτιση και την επικαιροποίηση των εν λόγω καταλόγων, πρέπει να λαμβάνονται υπόψη οι έλεγχοι που διενεργούνται από την Ένωση σε τρίτες χώρες και οι εγγυήσεις των αρμόδιων αρχών των τρίτων χωρών, όσον αφορά τη συμμόρφωση ή την ισοδυναμία με τη νομοθεσία της Ένωσης περί ζωοτροφών και τροφίμων και τους κανόνες για την υγεία των ζώων, που καθορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2). (3) Η απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (3), περιέχει κατάλογο των τρίτων χωρών οι οποίες πληρούν τα κριτήρια του κανονισμού (ΕΚ) αριθ. 854/2004 και μπορούν, συνεπώς, να εγγυηθούν ότι τα εν λόγω προϊόντα πληρούν τους υγειονομικούς όρους που προβλέπονται στη νομοθεσία της Ένωσης για την προστασία της υγείας των καταναλωτών και μπορούν συνεπώς να εξάγονται στην Ένωση. Ειδικότερα, στο παράρτημα II της εν λόγω απόφασης παρατίθεται κατάλογος τρίτων χωρών και εδαφών από τα οποία επιτρέπονται οι εισαγωγές στην Ένωση αλιευτικών προϊόντων που προορίζονται για κατανάλωση από τον άνθρωπο. Ο κατάλογος αυτός προβλέπει επίσης περιορισμούς όσον αφορά τις εν λόγω εισαγωγές από ορισμένες τρίτες χώρες. (4) Στις 19 Δεκεμβρίου 2012 η αρμόδια αρχή του Τριστάν ντα Κούνα, μέρους της Αγίας Ελένης, Ασενσιόν και Τριστάν ντα Κούνα, υπερπόντιου εδάφους του Ηνωμένου Βασιλείου, υπέβαλε στην Επιτροπή αίτηση για την έγκριση εισαγωγών αστακού (νωπού ή κατεψυγμένου) στην Ένωση. Η αίτηση υποστηρίζεται από λεπτομερή περιγραφή του συστήματος ελέγχου και άλλες αναγκαίες πληροφορίες προκειμένου να εξασφαλιστεί επαρκής προστασία της υγείας των καταναλωτών που συνδέεται με τον αστακό που εξήχθη στην Ένωση. Οι πληροφορίες αυτές στη συνέχεια αξιολογήθηκαν από την Επιτροπή και δεν εντοπίστηκαν ελλείψεις. Με βάση τις διαθέσιμες πληροφορίες και τις εγγυήσεις, το Τριστάν ντα Κούνα μπορεί να συμπεριληφθεί στον κατάλογο του παραρτήματος II της απόφασης 2006/766/ΕΚ για αστακούς. (5) Σύμφωνα με την απόφαση 2012/419/ΕΕ του Ευρωπαϊκού Συμβουλίου, της 11ης Ιουλίου 2012, σχετικά με την τροποποίηση του καθεστώτος του Μαγιότ έναντι της Ευρωπαϊκής Ένωσης (4), το Μαγιότ παύει να αποτελεί υπερπόντια χώρα ή έδαφος και θα καταστεί εξόχως απόκεντρη περιοχή, κατά την έννοια του άρθρο 349 της Συνθήκης για τη λειτουργία της Ευρωπαϊκής Ένωσης, με ισχύ από την 1η Ιανουαρίου 2014. Η εγγραφή για το Μαγιότ στο παράρτημα II της απόφασης 2006/766/ΕΚ θα πρέπει, συνεπώς, να διαγραφεί την εν λόγω ημερομηνία. (6) Συνεπώς, η απόφαση 2006/766/ΕΚ πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα II της οδηγίας 2006/766/ΕΚ, η εγγραφή για την Αγία Ελένη τροποποιείται ως εξής: «SH ΑΓΙΑ ΕΛΕΝΗ Πλην των νήσων Τριστάν ντα Κούνα και Ασενσιόν ΤΡΙΣΤΑΝ ΝΤΑ ΚΟΥΝΑ Πλην των νήσων Αγία Ελένη και Ασενσιόν Μόνο αστακοί (νωποί ή κατεψυγμένοι)» Άρθρο 2 Στο παράρτημα II της απόφασης 2006/766/ΕΚ, η καταχώριση για το Μαγιότ διαγράφεται. Άρθρο 3 Το άρθρο 2 εφαρμόζεται από την 1η Ιανουαρίου 2014. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 31 Ιουλίου 2013.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
5424
614
3544
3058
3156

EuroVoc IDs (Expanded): 2442
5424
614
3544
3058
3156

Dataset Source: meu

Split: test